**Philip Holst-Cappelen** (født **André Simjak** 2. desember 1965, død 19. juli 2018 i Härnösand i Sverige) var en nordmann dømt for bedrageri, ran og kidnapping. 

På 2000-tallet endret han navn flere ganger. Han har brukt navnene *Andre Christian Wilhelmsen* og *Philip Sigval Bergersen* I 1995 registrerte han et firma med foretaksnavn «Wilhelmsen Shipping Management».

I 2000 ble han etterlyst internasjonalt via Interpol, og etter ett år på rømmen ble han pågrepet på Kastrup flyplass i København der han utga seg for å være Cubus-direktør Marius Varner. I 2002 ble han dømt til fire og et halvt års fengsel og til å betale 21 millioner kroner i erstatning for til sammen 120 straffbare forhold, blant annet grove bedragerier. Ved første permisjon rømte han fra soning ved lavsikkerhetsfengselet Bastøy på Horten, men dommen er deretter angivelig sonet.På Bastøy knyttet han kontakter med andre innsatte som senere deltok i nye kriminelle handlinger.

I 2008 ble han pågrepet i en væpnet politiaksjon i Oslo. Året før hadde han svindlet milliardæren Jan Haudemann-Andersen ved å forfalske hans pass.

I mars 2010 ble Holst-Cappelen og 15 andre, deriblant flere han møtte på Bastøy, tiltalt i «Plastic fantastic-saken». Ligaen klarte å ta ut 12,2 millioner kroner fra kontoer til en mengde svindelofre. Politiet mente at Holst-Cappelen var hovedmannen i ligaen. Det kriminelle nettverket skal med falske førerkort, pass og bankkort ha tappet kontoene til noen av Norges rikeste. Tiltalen gjaldt perioden 2006–2009, og 65 bankkunder ble rammet, flest i Den norske Bank. Rettssaken pågikk til julen 2010 uten Holst-Cappelen til stede. Dommen var ventet i mars 2011. I sammenheng med saken ble han anmeldt av en annen Oslo-mann, for å ha inngått et drapsforbund for å få tatt anmelder av dage.

I 2011 ble han sammen med en liga av svenske medhjelpere siktet og etterlyst for å ha kidnappet, truet og presset to svenske millionærer til å gi fra seg 15,6 millioner svenske kroner. Det første offeret ble presset til å selge aksjer for 3.6 millioner svenske kroner og overføre dette til gjerningsmannen konto. Holst-Cappelen truet angivelig med å klippe fingre av den kidnappede om pengene ikke ble overført, og drepe hans mor om politiet ble kontaktet. Holst-Cappelen skal angivelig ha truet den andre mannen med at hans unge datter ville bli drept hvis han gikk til politiet og anmeldte saken. Han ble etterlyst av Interpol høsten 2010.

3. februar 2011 ble Holst-Cappelen anholdt av spansk politi og senere utlevert til Sverige.

I juni 2011 ble han dømt til 18 års fengsel, samt at han også ville bli utvist fra Sverige på livstid når dommen var sonet ferdig.

19. juli 2018 døde han etter å ha sultestreiket i cirka èn måned i cellen sin i Saltvikanstalten i Härnösand i Sverige.

Referanser
----------

1. ↑   verkets språk svensk, www.expressen.se, besøkt 3. januar 2019[Hentet fra Wikidata]
2. ↑  Dagens Næringsliv besøkt 5. februar 2011
3. 1 2 3  «På rømmen med 15 millioner». VG. 11. januar 2011. Besøkt 11. januar 2011.
4. ↑  Anders Holth Johansen (23. juni 2011). «Det var som å få et romvesen inn i leiligheten» **(norsk)**. Dagbladet. Besøkt 23. juni 2011.
5. ↑  «Svindlet Haudemann-Andersen for 1,1 mill.». DN. 14. mars 2008. Besøkt 11. januar 2011.
6. ↑  «Jakter på svindeltiltalt». Aftenposten. 4. oktober 2010. Besøkt 11. januar 2011.
7. ↑  «Anklages for plan om leiemord». VG. 24. oktober 2010. Besøkt 11. januar 2011.
8. ↑  «Kidnappade rika – och flydde med 15 miljoner». VG. 24. oktober 2010. Besøkt 11. januar 2011.
9. ↑  «Lenket fast mangemillionæren». VG. 12. januar 2011. Besøkt 12. januar 2011.
10. ↑  «Norsk storsvindler arrestert i Spania», *Dagbladet*, 04.02.2011
11. ↑  «Norsk svindelettersøkt pågrepet i Spania» Aftenposten 4. februar 2011, besøkt 4. februar 2011
12. ↑  «18 års fengsel for nordmann i Sverige» **(norsk)**. VG. 21.06.2011. Besøkt 21.06.2011.
13. ↑  Wikström, Torgeir P. Krokfjord Mattis (3. januar 2019). «Sonet for millionærkidnapping: Norsk storbedrager funnet død etter sultestreik på cella». *Dagbladet.no* **(norsk)**. Besøkt 3. januar 2019.